Grænsekontrollen består af fire hovedelementer:

1 Der er den omfattende flytrafik, der især sker i København og Billund. Også lufthavnen i Aalborg bliver berørt. 2 Så er der grænser, hvor færger kommer i land, primært i Rødbyhavn, Gedser, Helsingør, Frederikshavn, Hirtshals, Grenå og Rønne. 3 Togtrafikken har grænser ved især Øresundsforbindelsen, men også i Padborg og Tønder. 4 Og så er der 'den grønne grænse', hvor biler kan komme kørende, ved Kruså, Padborg, Frøslev og Sæd - og over Øresundsbroen. I Tønder og Aabenraa lukkes 10 grænseovergange fuldstændig med fx betonklodser.

At lukke grænserne i et land gør mange ting meget besværlige for virksomheder Casper Schrøder, DR's økonomikorrespondent

Disse mange steder kommer både politiet og militæret i den næste måned til at opretholde en streng grænsekontrol, der skal sikre, at man har fuld kontrol med, hvem der bliver lukket ind i landet - og i lige så høj grad; hvem der ikke bliver.

Det betyder, at pendlere for eksempel må forvente længere rejsetid, når man skal ind og ud af landet.

Rigspolitiet forventer ikke, at grænsen er fuldt funktionsdygtig før om et par dage og forventer ligeledes, at der især ved grænsen i Sønderjylland og ved Øresundsbroen kommer til at være en ophobning de næste dage.

Både her og i lufthavne forventer man, at der vil være en del rejsende, som får at vide, at de skal vende om.